ଭୁବନେଶ୍ୱରଃ ବିନ୍ଦୁ ସାହିତ୍ୟ ସମାଜର ବାର୍ଷିକୋତ୍ସବ ଓ ଗଳ୍ପ ଆସର ୱେବନାର ମାଧ୍ୟମରେ ଅନୁଷ୍ଠିତ ହୋଇଯାଇଅଛି। ଏହି ଉତ୍ସବକୁ ଆନୁଷ୍ଠାନିକ ଭାବେ ସଭାପତି ପ୍ରଫେସର ନିତ୍ୟାନନ୍ଦ ମିଶ୍ର ଉଦଘାଟନ କରିଥିଲେ। ଏଥିରେ ମୁଖ୍ୟଅତିଥି ଭାବେ ବିଶିଷ୍ଟ ସାହିତ୍ୟିକ ମନୋଜ କୁମାର ମହାପାତ୍ର ଯୋଗଦେଇ କହିଥିଲେ ଯେ କରୋନା ମହାମାରୀ ସମସ୍ତଙ୍କୁ ଗୃହବନ୍ଦୀ କରି ରଖିଥିଲାବେଳେ, ପ୍ରଫେସର ନିତ୍ୟାନନ୍ଦ ମିଶ୍ରଙ୍କର ଉଦ୍ୟମରେ ବିନ୍ଦୁ ସାହିତ୍ୟ ସମାଜ ସମସ୍ତଙ୍କୁ ଯୋଡିବାରେ ସହାୟକ ହୋଇଛି। ଡ. ଅବଦୁଲ କାଲାମଙ୍କୁ ଜଣେ ଦୁରଦୃଷ୍ଟି ସମ୍ପନ୍ନ ବ୍ୟକ୍ତି ଭାବେ ଅଭିହିତ କରି କହିଥିଲେ ଯେ ଯାହା ଆଜି ଘଟୁଛି, ତାହା ଡ.କାଲାମ କୋଡିଏ ବର୍ଷ ତଳୁ ଆକଳନ କରିଥିଲେ ା ମୁଖ୍ୟବକ୍ତା ଭାବେ ଓଡିଶାମିରର ମୁଖ୍ୟ ସମ୍ପାଦକ ଦିଲ୍ଲୀପ କୁମାର ବିଶ୍ବାଳ ଯୋଗଦେଇ ସାହିତ୍ୟ ଓ ସାହିତ୍ୟିକ ସଂପର୍କରେ ଅନେକ ଉପାଦେୟ ତଥ୍ୟ ଉପସ୍ଥାପନ କରିଥିଲେ। ସେ କହିଥିଲେ ଯେ ସାହିତ୍ୟ, ହାରି ଯାଉଥିବା ଲୋକଙ୍କୁ ବଞ୍ଚିବାର ପ୍ରେରଣା ଦିଏ। ଯେଉଁ ରାଜ୍ୟ ସାହିତ୍ୟରେ ଯେତେ ବିକଶିତ, ସେ ରାଜ୍ୟ ସେତେ ସମୃଦ୍ଧ ହେବ। କବୟତ୍ରୀ ସୁଜାତା ମହାପାତ୍ରଙ୍କ କବିତାବ୍ରୁତ୍ତି ସହିତ କାର୍ଯ୍ୟକ୍ରମ ଆରମ୍ଭ କରା ଯାଇଥିଲା। ପ୍ରଥମେ ଅନୁଷ୍ଠାନର ଦୁଇଜଣ ଦିବଂଗତ ସଭ୍ୟ କବି ସହସ୍ର ଶତପଥୀ ଓ କବି ଅଜୟ କୁମାର ମହାନ୍ତିଙ୍କ ପରଲୋକରେ ଏକ ମିନିଟ ନୀରବ ପ୍ରାର୍ଥନା କରା ଯାଇଥିଲା। ସଭା ପ୍ରାରମ୍ଭରେ ସମ୍ପାଦକ ଅରୁଣ କୁମାର ବିଶ୍ବାଳ ସ୍ବାଗତ ଭାଷଣ ଦେଇଥିଲେ।
ଏହି ଅବସରରେ ବିନ୍ଦୁ ସାହିତ୍ୟ ସମାଜର ମୂଖପତ୍ର 'ବିନ୍ଦୁ' କୁ କାର୍ୟ୍ୟକାରୀ ସଭାପତି ବାଉରିବନ୍ଧୁ ଲେଙ୍କା ଉନ୍ମୋଚନ କରିଥିଲେ ା ପ୍ରତିଷ୍ଠାତା ସଭାପତି ପ୍ରଫେସର ନିତ୍ୟାନନ୍ଦ ମିଶ୍ର, ଡ.ଶଶୀଭୂଷଣ ମହାପାତ୍ରଙ୍କ ଗଳ୍ପ ସଂକଳନ 'କଞ୍ଚାକଣ୍ଢେଇ'କୁ ଉନ୍ମୋଚନ କରିଥିଲେ। ନିମ୍ନ ମଧ୍ୟବିତ୍ତ ପରିବାରର କାହାଣୀକୁ ନେଇ ଡ.ଶଶୀଭୂଷଣ ମହାପାତ୍ରଙ୍କର ଏହି ଗଳ୍ପ ସଂକଳନ ପାଠକୀୟ ଆଦ୍ରୁତି ଲାଭ କରିବ ବୋଲି ଆଶା ପ୍ରକାଶ କରାଯାଇଥିଲା।
